Helge Sander (V), 2007-01-26:
Tak for det.
Jeg er glad for sammen med undervisningsministeren at få mulighed for at sætte fokus på dette vigtige område i dag.
Det er naturligvis vigtigt, at vi hele tiden er opmærksomme på, at kapaciteten og kvaliteten i uddannelserne på det sundhedsfaglige område svarer til behov og forventninger.
Det er naturligt, at vi gør alt for at tiltrække og fastholde højtuddannet arbejdskraft i Danmark.
Og lad mig understrege: Er der uhensigtsmæssigheder i den måde, som tingene gøres på, lukker regeringen naturligvis ikke øjnene for det.
Der er allerede blevet og vil også fremover blive taget de nødvendige initiativer.
Som minister for bl.a. universiteterne har jeg igennem de seneste år haft særlig opmærksomhed rettet mod optaget på de danske medicinstudier.
Det er vigtigt, at vi får uddannet de læger, vi har brug for, og at kvaliteten af uddannelsen er i top.
Det er vurderingen, at det nuværende optag og dermed den nuværende dimensionering på medicinstudiet er tilstrækkelig.
Når der er lægemangel, er det, fordi der er mangel på speciallæger i Danmark.
Vi må erkende, at mangelen bl.a. skyldes det lave optag på medicinstudiet på et tidligere tidspunkt.
Udviklingen i optag på medicinstudiet fra 1980’erne og frem til i dag viser tydeligt, at der er taget hånd om den alt for lave dimensionering af medicinstudiepladserne tidligere.
Antallet af optagne på medicinstudierne er nu bragt op på i alt ca. 1.150 nye medicinstuderende om året.
Det er næsten en fordobling af optaget siden starten af 1990’erne.
Sundhedsstyrelsen skønner, at antallet af erhvervsaktive læger med den nuværende produktion vil blive forøget med ca. 1 pct. årligt frem mod 2025.
Dermed er der en voksende arbejdsstyrke inden for lægefaget.
På baggrund af Sundhedsstyrelsens vurdering af kapaciteten i den kliniske efteruddannelse vurderes det nuværende optag at være passende.
Der gælder forskellige forhold, når optaget på de danske medicinstudier dimensioneres.
De nyuddannede læger skal efter endt studium igennem en omfattende videreuddannelse ude på sygehusene for at opnå speciallægeuddannelsen.
Det lægger beslag på de mere erfarne lægers arbejdstid.
Vejen frem
er nok snarere at koncentrere uddannelsestiden for speciallæger.
Det var en anbefaling, som Speciallægekommissionen i sin tid kom med, og en anbefaling, som regeringen som bekendt har lyttet til.
Det har betydet en utilsigtet forfordeling af danske medicinstuderende, og det vil regeringen naturligvis gerne sætte en stopper for, sådan at der sikres en bedre balance mellem antallet af danske og især svenske studerende på medicinstudiet.
Vi har derfor allerede taget nogle konkrete initiativer.
Allerede fra i år skal svenske studerende have det samme antal højniveaufag som danske studerende, før de får den omtalte bonus.
For optaget i 2007 udarbejdes der desuden en ny omregningstabel for eksamensgennemsnittet for relevante udenlandske eksamener.
De skal forsøge at tage højde for de konstaterede forskelle mellem landenes uddannelses- og karaktersystemer m.v.
Hvis de to initiativer allerede havde været gældende i 2006, skønnes det, at ca. 120 og ikke 314 svenske studerende havde fået tilbudt en plads på medicinstudiet i Danmark.
Jeg vil desuden nedsætte et udvalg, der i løbet af i år skal komme med et forslag til ændrede optagelsesregler for bl.a. medicinstudiet.
Også her vil jeg have øje for, hvilke kompetencer der er brug for fremover.
Regeringen vil samtidig følge udviklingen nøje i de kommende år.
Lad det være udgangspunktet for mit vedkommende i håbet om, at vi må få en konstruktiv debat.